नक्सलवाद अब धीरे-धीरे दम तोड़ रहा है. यह भी कहा जा सकता है कि खुद नक्सलियों का अपने आप से मोहभंग होता जा रहा है. पिछले एक महीने में छत्तीसगढ़ में लगभग पचास नक्सलियों ने अलग-अलग स्थानों में आत्म समर्पण किये। कहीं दो ने, तो कहीं पांच ने.. आंध्र प्रदेश में भी कुछ नक्सली आत्मसमर्पण कर चुके हैं. इस बीच अनेक नक्सली गिरफ्तार भी हुए हैं. केंद्रीय गृह मंत्री राजनाथ सिंह ने पिछले दिनों घोषणा की थी कि वे नक्सलियों से कोई बात नहीं करेंगे और उनको मुंहतोड़ जवाब देंगे। इस चुनौती को नक्सलियों ने कितनी गंभीरता से लिया यह तो आने वाले समय में पता चलेगा, लेकिन जिस तेजी से नक्सली आत्म समर्पण कर रहे हैं या गिरफ्तार हो रहे है, उसे देख कर तो यही लगता है कि नक्सली निरंतर कमजोर पड़ रहे हैं. सात राज्यों १६० जिलों में फैले नक्सलवाद की चूले अब हिलने लगी हैं। आंध्र प्रदेश में नक्सल आंदोलन काफी कमजोर हो चुका है. पश्चिम बंगाल में उसकी उपस्थिति लगभग शून्य है, बिहार, ओडिशा, झारखण्ड और छत्तीसगढ़ में फ़िलहाल इनके आंशिक उत्पात जारी है, मगर कोई बड़ी वारदात नहीं हुयी है.